Striden mellom Kjetil Rekdal og IK Start utviklet lørdag seg til å bli en farse som norsk fotball sjelden eller aldri har sett maken til.

Mandag er det fortsatt ingen tegn til løsning mellom partene, men tirsdag møtes partene i et såkalt drøftelsesmøte i håp om å komme til en løsning.

Der møtes to parter som hevder å ha alt sitt på det tørre.

Etter det TV 2 får opplyst, mener Start at Rekdals oppførsel den siste tiden gjør at han ikke har krav på økonomisk kompensasjon for å gi seg i jobben som Starts hovedtrener.

Rekdal er dypt uenig - og trolig må begge parter strekke seg langt om det skal bli en løsning i saken tirsdag.

Reagerte på Rekdals hyppige casino-besøk

Siden «personalsaken» mot Kjetil Rekdal ble kjent to dager før serieåpningen mot Aalesund, har Start-ledelsen vært ordknappe om hva saken faktisk har handlet om.

– Det er mange enkelthendelser som har gjort at vi har valgt å ta ut en personalsak, er det lengste styreleder Monica Grimstad har strukket seg til å si overfor Fædrelandsvennen.

Lørdag ble Start nærmest gjort til latter i Fotball-Norge etter den bisarre oppladningen til Aalesund-kampen. Nå kan TV 2 avsløre hvordan Start over tid har latt seg irritere over flere hendelser med Kjetil Rekdal.

Etter det TV 2 kjenner til var det underveis i Start treningsleir på Marbella at Rekdal-begeret for alvor begynte å renne over for Start.

Blant annet skal Rekdals hyppige casino-besøk – ofte til langt på natt – ha utviklet seg til å bli et stort irritasjonsmoment blant Rekdals nærmeste medarbeidere.

Casino-besøkene i seg selv ble ikke oppfattet som et problem til å begynne med, men støtteapparatet skal ha følt at tidsbruken og fokuset gjorde at det gikk utover både forberedelser og gjennomføring av treninger, spillersamtaler og kamper under oppholdet i Spania.

Dessuten reagerer Start på spesielt én casino-hendelse: Ved én anledning hadde spillerne fått klar beskjed om å være inne på rommet ved midnatt. En spiller som var på casinoet sammen med Rekdal fikk imidlertid lov å sitte lenger enn dette.

TV 2 var selv til stede på casinoet denne kvelden.

Fædrelandsvennen har dessuten omtalt at Rekdal ved en anledning ikke stilte opp til en middag med Starts eiere under oppholdet. I stedet skal Rekdal ha vært på casino, etter det TV 2 kjenner til.

I etterkant av Marbella-oppholdet skal Start-ledelsen ha mottatt flere klager fra klubbens ansatte på Rekdals oppførsel. Verken Kjetil Rekdal selv, eller trenerens advokat Erik Flågan har besvart TV 2s gjentatte henvendelser om saken mandag.

– At det skal eksistere en «pågående personalsak» har vært ukjent for meg frem til klubben i dag publiserte sin pressemelding, skrev Rekdal i en pressemelding forrige uke.

– Klubbens såkalte «personalsak» kommer som lyn fra klar himmel. Vi vet ikke hva den inneholder, og er derfor avskåret fra å ta til motmæle, sa advokat Flågan i en pressemelding.

TV 2 vet at Rekdal har vært misfornøyd med at spillere han ønsket bort, fortsatt er i klubben. Allerede da han tok over, ga han klar beskjed om hvilke spillere han ville ha ut, men Start har ikke klart å kvitte seg med dem.

– Umotivert og ufokusert

Spania-oppholdet skal nemlig bare ha vært den siste dråpen som fikk begeret til å flyte over for støtteapparatet, flere spillere og til slutt klubbledelsen.

Kjernen i det hele koker ned til Kjetil Rekdal over lengre tid skal ha blitt oppfattet som umotivert og ufokusert.

Blant annet skal flere ha reagert på at han underveis i treninger skal ha vært mer opptatt av eksempelvis mobiltelefonen og å prate med journalister enn det som har skjedd på feltet.

Flere, ifølge TV 2s opplysninger, skal dessuten ha reagert på Rekdals flåsete karakteristikker av ansatte i klubben.

Til slutt skal det ha utviklet seg til å bli en isfront mellom Rekdal og flere ansatte, som oppfattet 50-åringen som uspiselig.

På toppen av det hele skal Start-ledelsen ved flere anledninger ha reagert på Kjetil Rekdals oppførsel utad. I stedet for å spre glede og entusiasme, har Start-ledelsen følt at Rekdal har spredt negativitet og opptrådt illojalt utad.

Summen av disse tingene gjorde at Start til slutt opprettet en «personalsak» mot Rekdal.

Starts arbeidende styreleder Christopher Langeland ønsker ikke å kommentere denne saken overfor TV 2.

Daglig leder i Norsk Fotballtrenerforening, Teddy Moen, har i en kommentar på foreningens nettsider uttrykt sin støtte til Rekdal.

– Han utkjemper også en kamp for alle andre fotballtrenere som har krav på vern, respekt og en profesjonell oppfølging av sin arbeidsgiver. Dette står det stor respekt av, og min oppfordring er at trenerkolleger over hele landet gir han kred og respekt for den kampen han nå fører, skriver Teddy Moen.